Notum sit omnibus quod Letericus de Villione, bono ductus spiritu, in senectute sua dedit ecclesie Molismensi suam partem decime de Trecheio laude et concessu donni Guidonis de Tullione, de quo hanc tenebat. Dedit etiam apud Artunnacum terram quam Ingelbertus de Artunnaco in wademonio ab eo acceperat, et hec omnia laude et assensu fratris sui Pagani et nepotis sui Bovonis nomine, cui hoc concesserat, si sine herede moreretur. Factum est hoc donum per manus donni Hugonis de Montiniaco qui monachus erat Molismensis ecclesie, qui etiam ex parte Molismensium hunc ipsum Lethericum in prebenda ecclesie, quamdiu viveret, recepit et ipsum Bovonem adholescentulum (sic) secum habuit usque ad mortem. Testes sunt horum: Theobaudus de Clariaco et Iterius frater ejus, quorum consilio hoc fecit Lethericus quorumque precibus, sicut diximus, in prebenda receptus est; Olricus Querela et Hugo de Molummis, Hugo de Esmiers et Alluinus frater ejus.